CELEX: 
Language: lt
Date: 2020-07-17 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2016/1011 papildomas ES prisitaikymo prie klimato kaitos lyginamųjų indeksų ir ES su Paryžiaus susitarimu suderintų lyginamųjų indeksų minimaliaisiais standartais

EUROPOS
                           KOMISIJA

                                                     Briuselis, 2020 07 17
                                                     C(2020) 4757 final

               KOMISIJOS DELEGUOTASIS REGLAMENTAS (ES) …/...

                                        2020 07 17

     kuriuo Europos Parlamento ir Tarybos reglamentas (ES) 2016/1011 papildomas ES
     prisitaikymo prie klimato kaitos lyginamųjų indeksų ir ES su Paryžiaus susitarimu
                 suderintų lyginamųjų indeksų minimaliaisiais standartais

LT                                                                                       LT
 ---pagebreak---                                  AIŠKINAMASIS MEMORANDUMAS

     1.       DELEGUOTOJO AKTO BENDROSIOS APLINKYBĖS
     1.1.     Bendrosios aplinkybės
     2015 m. Europos Sąjunga pasirašė Paryžiaus klimato susitarimą. Paryžiaus klimato susitarime
     nustatytas tikslas aktyviau imtis atsako į klimato kaitą priemonių, be kita ko, užtikrinant, kad
     investicijų srautai atitiktų išmetamo šiltnamio efektą sukeliančių dujų kiekio mažėjimo
     trajektoriją ir klimato kaitos poveikiui atsparų vystymąsi.
     Komunikate dėl Europos žaliojo kurso patvirtinamas poreikis siųsti ilgalaikius signalus
     siekiant nukreipti finansų ir kapitalo srautus į žaliąsias investicijas ir išvengti neišnaudojamo
     turto. Šiuo deleguotuoju aktu siekiama prisidėti prie šio konkretaus tikslo. Jis taip pat
     grindžiamas ankstesniu 2018 m. kovo mėn. Tvaraus augimo finansavimo veiksmų planu,
     kuriuo numatoma išsami plataus užmojo tvaraus finansavimo strategija ir siekiama
     perorientuoti finansavimo srautus į tvarias investicijas, kad būtų užtikrintas tvarus ir įtraukus
     augimas.
     Apskritai kalbant, Europos žaliasis kursas – tai Europos Sąjungos atsakas į klimato ir
     aplinkosaugos problemas, kurias spręsti yra pamatinė šios kartos užduotis. Tai nauja augimo
     strategija, kuria siekiama pertvarkyti ES į teisingą ir klestinčią visuomenę su modernia,
     veiksmingai išteklius naudojančia ir konkurencinga ekonomika, kurioje 2050 m. nebebūtų grynojo
     išmetamo šiltnamio efektą sukeliančių dujų kiekio, kurioje būtų saugoma aplinka ir piliečių
     sveikata, o ekonomikos augimas būtų atsietas nuo išteklių naudojimo. Kadangi įmonės ir namų
     ūkiai per ateinantį dešimtmetį turės imtis didžiosios dalies tvarių investicijų, labai svarbu siųsti
     aiškius ilgalaikius signalus, siekiant skatinti investuotojus orientuotis į tvarias investicijas.
     Europos Parlamento ir Tarybos reglamentu (ES) 2016/10111 (Lyginamųjų indeksų
     reglamentas) sukuriama bendra sistema, kuria užtikrinamas su finansinėmis priemonėmis,
     finansinėmis sutartimis ar investiciniais fondais Europos Sąjungoje susietų lyginamųjų
     indeksų tikslumas ir teisingumas. Taip siekiama sklandesnio vidaus rinkos veikimo ir kartu
     užtikrinama aukšto lygio vartotojų ir investuotojų apsauga.
     2018 m. gegužės 24 d. Komisija paskelbė pasiūlymą iš dalies pakeisti Lyginamųjų indeksų
     reglamentą pagal Tvaraus augimo finansavimo veiksmų planą, šiuo pasiūlymu siekdama
     nustatyti Sąjungos anglies pėdsako mažinimo lyginamųjų indeksų metodikos standartus.
     Europos Parlamento ir Tarybos reglamente (ES) 2019/20892 sukuriama nauja lyginamųjų
     indeksų kategorija, vadinamieji ES klimato lyginamieji indeksai (ES prisitaikymo prie
     klimato kaitos lyginamieji indeksai ir ES su Paryžiaus susitarimu suderinti lyginamieji
     indeksai), ir numatomas su tvarumu susijusios lyginamųjų indeksų informacijos atskleidimas.
     1.2.     Deleguotojo reglamento tikslai
     Šio deleguotojo reglamento tikslas – nustatyti minimaliuosius standartus, kuriuos turi atitikti
     indeksai, kad galėtų būti pripažinti ES prisitaikymo prie klimato kaitos lyginamaisiais

     1
            2016 m. birželio 8 d. Europos Parlamento ir Tarybos reglamentas (ES) 2016/1011 dėl indeksų, kurie
            kaip lyginamieji indeksai naudojami finansinėse priemonėse ir finansinėse sutartyse arba siekiant
            įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir
            2014/17/ES bei Reglamentas (ES) Nr. 596/2014 (OL L 171, 2016 6 29, p. 1).
     2
            2019 m. lapkričio 27 d. Europos Parlamento ir Tarybos reglamentas (ES) 2019/2089, kuriuo dėl ES
            prisitaikymo prie klimato kaitos lyginamųjų indeksų, ES su Paryžiaus susitarimu suderintų lyginamųjų
            indeksų ir su tvarumu susijusios lyginamųjų indeksų informacijos atskleidimo iš dalies keičiamas
            Reglamentas (ES) 2016/1011 (OL L 317, 2019 12 9, p. 17).

LT                                                      1                                                          LT
 ---pagebreak---      indeksais ir ES su Paryžiaus susitarimu suderintais lyginamaisiais indeksais, ir nustatyti abiejų
     rūšių lyginamųjų indeksų metodikos skaidrumo reikalavimus.
     1.3.     Teisinis pagrindas
     Šis deleguotasis reglamentas grindžiamas Lyginamųjų indeksų reglamento 19a straipsnio 2
     dalyje numatytais įgaliojimais.

     2.       KONSULTACIJOS PRIEŠ PRIIMANT TEISĖS AKTĄ
     2018 m. birželio mėn. Komisija subūrė techninę ekspertų grupę tvarių finansų klausimais
     (TEG). Viena iš TEG užduočių – teikti Komisijai rekomendacijas dėl minimaliųjų techninių
     reikalavimų, taikomų ES klimato lyginamųjų indeksų metodikai.
     2019 m. birželio mėn. TEG paskelbė tarpinę ataskaitos redakciją, dėl kurios 2019 m. vasarą
     buvo prašoma teikti grįžtamąją informaciją.
     2019 m. rugsėjo 30 d. TEG paskelbė galutinę ataskaitą. Ši galutinė ataskaita yra paskelbta
     adresu
     https://ec.europa.eu/info/sites/info/files/business_economy_euro/banking_and_finance/docum
     ents/190930-sustainable-finance-teg-final-report-climate-benchmarks-and-disclosures_en.pdf.
     2019 m. rudenį ir per pirmąjį 2020 m. pusmetį Komisijos pareigūnai rengė susitikimus su
     suinteresuotaisiais subjektais, kad aptartų būsimas deleguotąsias priemones. Pagal geresnio
     reglamentavimo taisykles deleguotųjų aktų projektai 2020 m. balandžio–gegužės mėn.
     keturias savaites buvo skelbiami geresnio reglamentavimo portale kviečiant teikti grįžtamąją
     informaciją. Į šių konsultacijų klausimus iš viso atsakė 36 suinteresuotieji subjektai. Be to,
     2020 m. gegužės mėn. deleguotųjų aktų projektai buvo pristatyti Europos vertybinių popierių
     komiteto ekspertų grupės (EGESC) posėdyje; juos aptarė valstybių narių ekspertai
     dalyvaujant Europos Parlamento stebėtojams.

     3.       POVEIKIO VERTINIMAS
     Pagal Lyginamųjų indeksų reglamentą, iš dalies pakeistą Reglamentu (ES) 2019/2089,
     Komisija įgaliojama nustatyti su tvarumu susijusias lyginamųjų indeksų priemones. Čia
     aktualūs trys aspektai: minimalieji ES prisitaikymo prie klimato kaitos lyginamųjų indeksų ir
     ES su Paryžiaus susitarimu suderintų lyginamųjų indeksų sudarymo reikalavimai,
     paaiškinimo, kaip pagrindiniais lyginamųjų indeksų metodikos elementais atsižvelgiama į
     ASV kriterijus, minimalus turinys ir lyginamojo indekso administratoriaus to indekso
     pažymoje pateiktinas paaiškinimas, kaip atsižvelgiama į ASV kriterijus.
     Komisija įgaliojo TEG parengti technines rekomendacijas dėl visų šių aspektų. 2019 m.
     rugsėjo mėn. po daugelio apskritojo stalo diskusijų su suinteresuotaisiais subjektais, praktinių
     seminarų ir šešių savaičių grįžtamosios informacijos teikimo laikotarpio (2019 m. vasarą)
     TEG paskelbė galutinę ataskaitą dėl klimato lyginamųjų indeksų ir lyginamųjų indeksų ASV
     kriterijų atskleidimo.
     TEG ataskaita
     TEG galutinėje ataskaitoje pateikiami minimalieji ES prisitaikymo prie klimato kaitos
     lyginamųjų indeksų ir ES su Paryžiaus susitarimu suderintų lyginamųjų indeksų sudarymo
     reikalavimai bei minimalieji ASV kriterijų atskleidimo reikalavimai, taikytini visiems
     lyginamiesiems indeksams su keliomis išimtimis.

LT                                                  2                                                    LT
 ---pagebreak---      Komisija išnagrinėjo visas gautas pastabas, įskaitant TEG ataskaitą ir atsiliepimus į TEG
     kvietimą teikti grįžtamąją informaciją bei duomenis, kuriuos Komisijai dvišaliuose
     susitikimuose ar telefoninėse konferencijose pateikė suinteresuotieji subjektai.
     Nors Komisija iš esmės pritaria TEG pasirinktam požiūriui, deleguotieji aktai vis dėlto keliais
     aspektais neatitinka TEG ataskaitos, visų pirma, kiek tai susiję su ASV kriterijų atskleidimo
     reikalavimais. Norima racionalizuoti ir supaprastinti TEG požiūrį, kad rodiklių rinkinys ir
     informacija, kurią turėtų atskleisti lyginamųjų indeksų administratoriai, būtų aiškesni.
     Pakeitimai yra suformuluoti paprastai, jais patikslinamos TEG pateiktos techninės
     rekomendacijos, padidinamas skaidrumo lygis ir užtikrinamas didesnis nuspėjamumas
     lyginamųjų indeksų administratoriams.
     Nustatydama minimaliuosius ES prisitaikymo prie klimato kaitos lyginamųjų indeksų ir ES su
     Paryžiaus susitarimu suderintų lyginamųjų indeksų sudarymo kriterijus Komisija vadovavosi
     pagrindiniu proporcingumo principu ir kartu lyginamųjų indeksų administratoriams paliko
     tam tikrą lankstumą.
     Proporcingumas
     Deleguotuosiuose aktuose taip pat patikslinami įgaliojimai, susiję su naujaisiais ES klimato
     lyginamaisiais indeksais ir ASV kriterijų atskleidimo reikalavimais, nustatytais Lyginamųjų
     indeksų reglamente ir užtikrinančiais, kad pastarasis būtų taikomas proporcingai.
     Atsižvelgdama į TEG ataskaitą ir iš suinteresuotųjų subjektų gautą grįžtamąją informaciją
     Komisija siekė nustatyti proporcingą požiūrį į minimaliuosius ES prisitaikymo prie klimato
     kaitos lyginamųjų indeksų ir ES su Paryžiaus susitarimu suderintų lyginamųjų indeksų
     sudarymo reikalavimus bei minimaliuosius ASV kriterijų atskleidimo reikalavimus, taikomus
     lyginamųjų indeksų administratoriams.
     Vykdydama Lyginamųjų indeksų reglamente nustatytus įgaliojimus Komisija mano, kad
     reikia atskirti ASV kriterijų atskleidimo reikalavimus, susijusius su metodika, ir ASV kriterijų
     atskleidimo lyginamojo indekso pažymoje reikalavimus, nes jais siekiama skirtingų tikslų
     investuotojų atžvilgiu.
     Šiuo metu lyginamųjų indeksų administratoriai neprivalo atskleisti ASV kriterijų sąrašo, nors
     kai kurie iš jų tai jau daro vadinamosiose informacijos suvestinėse. Taigi ši užduotis tik kai
     kuriems iš jų bus nauja. Komisijos tikslas – kuo labiau suderinti jau esamą rinkos praktiką ir
     rodiklius siekiant išvengti neproporcingų išlaidų. Todėl ASV kriterijai yra grindžiami TEG
     ataskaitoje, dėl kurios vyko išsamios rinkos konsultacijos, pateikta rekomendacija. Komisija
     taip pat siūlo toliau tobulinti TEG siūlomą požiūrį, visų pirma, racionalizuoti atskleistinų
     ASV kriterijų sąrašą, supaprastinti vartojamą terminologiją ir, kai taikytina, pateikti nuorodas
     į tarptautinius standartus, sutartis ir konvencijas.
     Be to, Komisija neketina suteikti įgaliojimų atskleisti ASV kriterijų visų lyginamųjų indeksų
     atžvilgiu, nes šiam aspektui išnagrinėti tuo pačiu metu vyksta atskiras darbo procesas pagal
     Tvarių finansų veiksmų planą.
     Galiausiai, nors TEG ataskaitoje rekomenduojama naudoti žaliųjų ir rudųjų akcijų santykį, šis
     rodiklis į deleguotuosius aktus nėra įtraukiamas, nes šios sąvokos ES lygmeniu dar nėra
     apibrėžtos ir šiuo metu yra nagrinėjamos vykdant atskirą darbo procesą pagal būsimąjį
     taksonomijos reglamentą.
     Lankstumas
     Deleguotajame akte nustatytais reikalavimais, taikomais minimaliesiems ES prisitaikymo prie
     klimato kaitos lyginamųjų indeksų ir ES su Paryžiaus susitarimu suderintų lyginamųjų
     indeksų standartams, išlaikomas tam tikras lankstumas rengiant lyginamųjų indeksų metodiką,

LT                                                  3                                                   LT
 ---pagebreak---      kad rinkoje būtų galima kurti naujoviškas strategijas ir prisitaikyti prie konkrečių investuotojų
     poreikių.
     Kalbant apie deleguotąjį aktą dėl paaiškinimo, kaip į ASV kriterijus atsižvelgiama lyginamųjų
     indeksų metodikoje, minimalaus turinio, lyginamųjų indeksų administratoriai turėtų skelbti tik
     tuos ASV kriterijus, kuriuos jie naudoja siekdami ASV tikslų, ir informaciją apie tai, kaip jie
     tai daro.
     Galiausiai, kalbant apie deleguotąjį aktą dėl lyginamojo indekso pažymos, lyginamųjų
     indeksų administratoriai, nesiekiantys ASV tikslų, neprivalės laikytis šių reikalavimų, jeigu
     jie tai aiškiai nurodo atitinkamoje formoje, pateikiamoje kartu su lyginamojo indekso pažyma.

     3.1.     Sąnaudų ir naudos analizė
     Viename iš deleguotųjų aktų nustatomi minimalieji ES prisitaikymo prie klimato kaitos
     lyginamųjų indeksų ir ES su Paryžiaus susitarimu suderintų lyginamųjų indeksų rengimo
     standartai. Abiejų rūšių lyginamieji indeksai yra savanoriškas ženklinimas, tad atitinkamame
     deleguotajame akte nustatyti reikalavimai taikomi tik lyginamųjų indeksų administratoriams,
     kurie nusprendžia šių taisyklių laikytis. Kadangi deleguotajame akte yra nustatomi
     minimalieji standartai, lyginamųjų indeksų administratoriams leidžiama indeksus rengiant
     elgtis tam tikru mastu lanksčiai, kad reikalavimų laikymosi išlaidos būtų mažesnės. Apskritai
     kalbant, taikant šį požiūrį būtų užtikrintos aiškios suderintos tokių lyginamųjų indeksų
     rengimo taisyklės, kuriomis turėtų būti suteikiama galimybė sumažinti vidaus politikos
     rengimo išlaidas ir kartu sudaryti rinkoje sąlygas plėtoti naujoviškas strategijas, ir reaguojama
     į investuotojų, pageidaujančių rengti klimato aspektus apimančias investavimo strategijas,
     poreikius.
     Pagal du deleguotuosius aktus, atitinkamai dėl metodikoje taikytų ASV kriterijų atskleidimo
     ir dėl minimaliojo ASV kriterijų atskleidimo lyginamojo indekso pažymoje, lyginamųjų
     indeksų administratoriai turės pritaikyti savo IT infrastruktūrą, kad prisitaikytų prie naujo
     informacijos srauto ir atskleidimo reikalavimų. Reikėtų pabrėžti, kad jau dabar rinkoje yra
     įprasta, kad lyginamųjų indeksų administratoriai atskleidžia ASV kriterijų informaciją
     vadinamosiose informacijos suvestinėse, tad naujųjų taisyklių laikymosi išlaidos, tikėtina, bus
     nedidelės.
     Dėl ASV kriterijų informacijos, kurią turės atskleisti lyginamųjų indeksų administratoriai,
     pagerės lyginamųjų indeksų palyginamumas ir bus užtikrintas didesnis aiškumas
     investuotojams, pageidaujantiems daryti informacija pagrįstas su klimatu susijusias
     investicijas.

     3.2.     Subsidiarumo principas
     Lyginamųjų indeksų reglamentas privalomas visas ir tiesiogiai taikomas visose valstybėse
     narėse. Lyginamųjų indeksų reglamente yra numatytas pereinamasis laikotarpis, taikomas
     ypatingos svarbos lyginamiesiems indeksams ir trečiųjų šalių lyginamiesiems indeksams,
     kurie gali būti ir toliau naudojami Sąjungoje be leidimo iki 2021 m. pabaigos. Lyginamųjų
     indeksų reglamento teisinis pagrindas yra Sutarties dėl Europos Sąjungos veikimo 114
     straipsnis ir visi to reglamento pakeitimai turi atitikti tą patį teisinį pagrindą.
     Vis daugiau investuotojų įgyvendina investavimo į mažo anglies dioksido kiekio technologijų
     strategijas ir, vertindami portfelinių investicijų rezultatyvumą, naudoja anglies pėdsako
     mažinimo lyginamuosius indeksus.
     Siekiant išlaikyti tinkamą ir investuotojams palankų vidaus rinkos veikimą ir užtikrinti
     vartotojų ir investuotojų aukšto lygio apsaugą, iš dalies pakeistame Lyginamųjų indeksų

LT                                                  4                                                    LT
 ---pagebreak---      reglamente nustatyta reglamentavimo sistema, kuria Sąjungos lygmeniu nustatomi
     minimalieji reikalavimai, taikytini ES prisitaikymo prie klimato kaitos lyginamiesiems
     indeksams ir ES su Paryžiaus susitarimu suderintiems lyginamiesiems indeksams. Nustačius
     ES prisitaikymo prie klimato kaitos lyginamuosius indeksus ir ES su Paryžiaus susitarimu
     suderintus lyginamuosius indeksus, grindžiamus metodika, susieta su Paryžiaus susitarime
     išdėstytais įsipareigojimais dėl išmetamo anglies dioksido kiekio, bus lengviau užtikrinti
     didesnį skaidrumą ir išvengti ekologinio manipuliavimo.
     Nesant suderintos sistemos, kuria būtų užtikrintas pagrindinių kategorijų anglies pėdsako
     mažinimo lyginamųjų indeksų, naudojamų individualioms ar kolektyvinėms portfelinėms
     investicijoms, tikslumas ir teisingumas, tikėtina, kad dėl skirtingų požiūrių valstybėse narėse
     atsiras sklandaus vidaus rinkos veikimo kliūčių.

     4.      DELEGUOTOJO AKTO TEISINIAI ASPEKTAI
     Teisė priimti deleguotuosius aktus yra numatyta Lyginamųjų indeksų reglamento 49
     straipsnyje.
            1 straipsnyje pateikiamos šiame reglamente vartojamų terminų apibrėžtys.
            2 straipsnyje pristatomas ES prisitaikymo prie klimato kaitos lyginamųjų indeksų ir
             ES su Paryžiaus susitarimu suderintų lyginamųjų indeksų sudarymo atskaitos
             temperatūros scenarijus.
            3 straipsnyje nustatomi minimalieji nuosavo kapitalo paskirstymo apribojimų
             reikalavimai.
            4 straipsnyje nurodomi taršos šiltnamio efektą sukeliančiomis dujomis (ŠESD)
             intensyvumo arba absoliučiojo išmetamo ŠESD kiekio apskaičiavimo reikalavimai.
            5 straipsnyje nustatomi minimalieji reikalavimai, susiję su 3 lygio išmetamo ŠESD
             kiekio duomenų įtraukimu ir laipsnišku įtraukimu.
            6 straipsnyje nustatomos taisyklės, susijusios su išmetamo ŠESD kiekio mažinimo
             tikslus nustatančiomis ir skelbiančiomis įmonėmis.
            7 straipsnyje nustatomi minimalieji reikalavimai, susiję su ES prisitaikymo prie
             klimato kaitos lyginamųjų indeksų ir ES su Paryžiaus susitarimu suderintų
             lyginamųjų indeksų priklausomybės nuo iškastinio kuro mažinimo perspektyva.
            8 straipsnyje nustatomos taisyklės, taikytinos keičiant ŠESD kiekio apskaičiavimo
             būdą.
            9 straipsnyje nustatomas išmetamo ŠESD kiekio bazinio lygio sumažinimas, susijęs
             su prisitaikymo prie klimato kaitos lyginamaisiais indeksais, palyginti su
             investavimo galimybių aibe.
            10 straipsnyje nustatomos ES prisitaikymo prie klimato kaitos lyginamųjų indeksų
             išimtys.
            11 straipsnyje nustatomas išmetamo ŠESD kiekio bazinio lygio sumažinimas, susijęs
             su lyginamaisiais indeksais, suderintais su Paryžiaus susitarimu, palyginti su
             investavimo galimybių aibe.
            12 straipsnyje nustatomos ES su Paryžiaus susitarimu suderintų lyginamųjų indeksų
             išimtys.
            13 straipsnyje nustatomos įverčių skaidrumo reikalavimų taisyklės.

LT                                                 5                                                   LT
 ---pagebreak---         14 straipsnyje nustatomos priklausomybės nuo iškastinio kuro mažinimo
         perspektyvos atskleidimo taisyklės.
        15 straipsnyje nustatomos duomenų šaltinių tikslumo taisyklės.

LT                                            6                                  LT
 ---pagebreak---                     KOMISIJOS DELEGUOTASIS REGLAMENTAS (ES) …/...

                                                 2020 07 17

         kuriuo Europos Parlamento ir Tarybos reglamentas (ES) 2016/1011 papildomas ES
         prisitaikymo prie klimato kaitos lyginamųjų indeksų ir ES su Paryžiaus susitarimu
                     suderintų lyginamųjų indeksų minimaliaisiais standartais

     EUROPOS KOMISIJA,
     atsižvelgdama į Sutartį dėl Europos Sąjungos veikimo,
     atsižvelgdama į 2016 m. birželio 8 d. Europos Parlamento ir Tarybos reglamentą
     (ES) 2016/1011 dėl indeksų, kurie kaip lyginamieji indeksai naudojami finansinėse
     priemonėse ir finansinėse sutartyse arba siekiant įvertinti investicinių fondų veiklos rezultatus,
     kuriuo iš dalies keičiami direktyvos 2008/48/EB ir 2014/17/ES bei Reglamentas (ES)
     Nr. 596/20143, ypač į jo 19a straipsnio 2 dalį,
     kadangi:
     (1)     Paryžiaus susitarimu, priimtu pagal Jungtinių Tautų bendrąją klimato kaitos
             konvenciją, kurį Sąjunga patvirtino 2016 m. spalio 5 d.4 (toliau – Paryžiaus
             susitarimas), siekiama sustiprinti atsaką į klimato kaitą užtikrinant, be kita ko, kad
             investicijų srautai atitiktų išmetamo šiltnamio efektą sukeliančių dujų kiekio mažėjimo
             trajektoriją ir klimato kaitai atsparų vystymąsi;
     (2)     2019 m. gruodžio 11 d. Komisija priėmė komunikatą Europos Parlamentui, Europos
             Vadovų Tarybai, Tarybai, Europos ekonomikos ir socialinių reikalų komitetui ir
             Regionų komitetui „Europos žaliasis kursas“5. Europos žaliasis kursas yra nauja
             augimo strategija, kuria siekiama pertvarkyti Sąjungą į teisingą ir klestinčią
             visuomenę, pasižyminčią modernia, efektyviai išteklius naudojančia ir konkurencinga
             ekonomika, kurioje 2050 m. visai nebus grynojo išmetamo šiltnamio efektą
             sukeliančių dujų kiekio, o ekonomikos augimas bus atsietas nuo išteklių naudojimo.
             Įgyvendinant Europos žaliąjį kursą būtina, kad investuotojams būtų siunčiami aiškūs
             ilgalaikiai signalai siekiant išvengti neišnaudojamo turto ir užtikrinti tvarius finansus;
     (3)     Reglamente (ES) 2016/1011 nustatomi ES prisitaikymo prie klimato kaitos
             lyginamieji indeksai ir ES su Paryžiaus susitarimu suderinti lyginamieji indeksai. Šių
             lyginamųjų indeksų metodika yra grindžiama Paryžiaus susitarime nustatytais
             įsipareigojimais. Būtina nustatyti abiejų rūšių lyginamiesiems indeksams taikomus
             minimaliuosius standartus. ES prisitaikymo prie klimato kaitos lyginamaisiais
             indeksais ir ES su Paryžiaus susitarimu suderintais lyginamaisiais indeksais siekiama
             panašių tikslų, bet skiriasi jų užmojo lygis. Todėl dauguma minimaliųjų standartų
             turėtų būti taikomi abiejų rūšių lyginamiesiems indeksams, o ribinės vertės
             priklausomai nuo lyginamojo indekso rūšies turėtų skirtis;

     3
             OL L 171, 2016 6 29, p. 1.
     4
             2016 m. spalio 5 d. Tarybos sprendimas (ES) 2016/1841 dėl Paryžiaus susitarimo, priimto pagal
             Jungtinių Tautų bendrąją klimato kaitos konvenciją, sudarymo Europos Sąjungos vardu (OL L 282,
             2016 10 19, p. 1).
     5
             COM(2019) 640 final.

LT                                                     7                                                      LT
 ---pagebreak---      (4)   šiuo metu nėra pakankamai duomenų, kad būtų galima įvertinti anglies dioksido
           išmetimo rodiklį, sietiną su valstybinių subjektų priimtais sprendimais. Todėl
           valstybinių subjektų emisijos neturėtų būti įtraukiamos į ES prisitaikymo prie klimato
           kaitos lyginamuosius indeksus ir ES su Paryžiaus susitarimu suderintus lyginamuosius
           indeksus;
     (5)   kadangi ES prisitaikymo prie klimato kaitos lyginamųjų indeksų ir ES su Paryžiaus
           susitarimu suderintų lyginamųjų indeksų metodika grindžiama Paryžiaus susitarime
           numatytais įsipareigojimais, būtina taikyti 1,5 °C scenarijų, jo neviršijant ar viršijant
           nedaug, kaip nurodyta Tarpvyriausybinės klimato kaitos komisijos (IPCC)
           specialiojoje ataskaitoje dėl visuotinio atšilimo 1,5 °C6 (toliau – IPCC scenarijus).
           IPCC scenarijus dera su Komisijos nustatytu Europos žaliojo kurso tikslu iki 2050 m.
           pasiekti nulinį išmetamą šiltnamio efektą sukeliančių dujų (ŠESD) kiekį. Tam, kad
           investicijos atitiktų IPCC scenarijų, jas reikėtų perorientuoti nuo veiklos, priklausomos
           nuo iškastinio kuro, į žaliosios ar atsinaujinančiosios energijos veiklą, tad tokių
           investicijų poveikis klimatui turėtų kasmet gerėti;
     (6)   Europos Parlamento ir Tarybos reglamento (EB) Nr. 1893/20067 I priedo A–H ir L
           sekcijose išvardyti sektoriai, įskaitant naftos, dujų, kasybos ir transporto sektorius,
           labai prisideda prie klimato kaitos. Siekiant užtikrinti, kad ES prisitaikymo prie
           klimato kaitos lyginamaisiais indeksais ir ES su Paryžiaus susitarimu suderintais
           lyginamaisiais indeksais būtų realistiškai perteikiama realiosios ekonomikos padėtis,
           įskaitant sektorius, kuriuose turėtų būti aktyviai mažinamas išmetamas ŠESD kiekis,
           kad būtų galima pasiekti Paryžiaus susitarimo tikslus, tų lyginamųjų indeksų pozicija
           tų sektorių atžvilgiu neturėtų būti mažesnė nei jų pagrindinės investavimo galimybių
           aibės pozicija. Tačiau tas reikalavimas turėtų būti taikomas tik ES prisitaikymo prie
           klimato kaitos lyginamiesiems indeksams ir ES su Paryžiaus susitarimu suderintiems
           lyginamiesiems indeksams, kurie yra nuosavybės vertybinių popierių lyginamieji
           indeksai, siekiant užtikrinti, kad dalyvaudami ir balsuodami investuotojai į nuosavybės
           vertybinius popierius, remiantys Paryžiaus susitarimo tikslus, išlaikytų savo įtaką
           įmonės perėjimui prie tvaresnės veiklos;
     (7)   išmetamo ŠESD kiekio apskaičiavimas turėtų būti palyginamas ir nuoseklus. Todėl
           būtina nustatyti tų skaičiavimų atnaujinimo periodiškumo ir, kai taikytina, naudotinos
           valiutos taisykles;
     (8)   priklausomybės nuo iškastinio kuro mažinimas, siejamas tik su 1 ir 2 lygių išmetamu
           ŠESD kiekiu, galėtų duoti nepageidautinų rezultatų. Todėl reikėtų patikslinti, kad ES
           prisitaikymo prie klimato kaitos lyginamųjų indeksų ir ES su Paryžiaus susitarimu
           suderintų lyginamųjų indeksų minimalieji standartai turėtų būti taikomi ne tik
           tiesiogiai įmonių išmetamam teršalų kiekiui, bet ir išmetamam teršalų kiekiui,
           vertinamam remiantis gyvavimo ciklu, taigi reikėtų įtraukti ir 3 lygio išmetamą ŠESD
           kiekį. Tačiau dėl nepakankamos turimų 3 lygio išmetamo ŠESD kiekio duomenų
           kokybės reikia nustatyti tinkamą laipsniško įtraukimo tvarkaraštį ir ribotą laiką leisti
           naudoti iškastinio kuro atsargas. Tas laipsniško įtraukimo tvarkaraštis turėtų būti

     6
           IPCC, 2018 m. Pasaulio klimato atšilimas 1,5 °C. Specialioji ataskaita apie visuotinio atšilimo 1,5 °C,
           palyginti su ikipramoninio laikotarpio lygiu, padarinius ir atitinkamus visuotinius išmetamųjų šiltnamio
           efektą sukeliančių dujų (ŠESD) šaltinius, stiprinant pasaulinį atsaką į klimato kaitos grėsmę, darnų
           vystymąsi ir pastangas panaikinti skurdą.
     7
           2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis
           statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą
           (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393,
           2006 12 30, p. 1).

LT                                                        8                                                            LT
 ---pagebreak---             grindžiamas Reglamente (EB) Nr. 1893/2006 pateiktu ekonominės veiklos rūšių
            sąrašu;
     (9)    remdamiesi tų įmonių nustatytais priklausomybės nuo iškastinio kuro mažinimo
            tikslais, lyginamųjų indeksų administratoriai turėtų turėti galimybę priskirti įmonėms
            didesnį svorį. Todėl reikėtų nustatyti specialiąsias taisykles, susijusias su pavienių
            įmonių nustatytais priklausomybės nuo iškastinio kuro mažinimo tikslais;
     (10)   iš ES prisitaikymo prie klimato kaitos lyginamųjų indeksų ir ES su Paryžiaus
            susitarimu suderintų lyginamųjų indeksų turėtų būti matyti jų gebėjimas kasmet
            mažinti savo priklausomybę nuo iškastinio kuro. Minimalioji priklausomybės nuo
            iškastinio kuro mažinimo perspektyva turėtų būti apskaičiuojama taikant IPCC
            scenarijų. Be to, siekiant užkirsti kelią ekologiniam manipuliavimui reikėtų nustatyti
            nukrypimo nuo priklausomybės nuo iškastinio kuro mažinimo perspektyvos sąlygas ir
            teisės toliau pripažinti lyginamąjį indeksą ES prisitaikymo prie klimato kaitos
            lyginamuoju indeksu arba ES su Paryžiaus susitarimu suderintu lyginamuoju indeksu
            sąlygas;
     (11)   pagrindinis priklausomybės nuo iškastinio kuro mažinimo perspektyvos apskaičiavimo
            parametras turėtų būti taršos ŠESD intensyvumas, nes pagal šį parametrą užtikrinamas
            sektorių palyginamumas ir jis visų sektorių atžvilgiu yra objektyvus. Norint
            apskaičiuoti taršos ŠESD intensyvumą yra būtina atitinkamos įmonės rinkos
            kapitalizacija. Tačiau, kai lyginamieji indeksai yra taikomi fiksuotųjų pajamų įmonių
            priemonėms, įmonių, kurių nuosavybės vertybiniais popieriais biržoje neprekiaujama,
            rinkos kapitalizacija gali būti nežinoma. Todėl reikėtų nustatyti, kad tais atvejais, kai
            ES prisitaikymo prie klimato kaitos lyginamieji indeksai ir ES su Paryžiaus susitarimu
            suderinti lyginamieji indeksai taikomi fiksuotųjų pajamų įmonių priemonėms,
            lyginamųjų indeksų administratoriai turėtų turėti galimybę naudoti apskaičiuotą
            absoliutųjį išmetamą ŠESD kiekį, o ne remiantis taršos ŠESD intensyvumu
            apskaičiuotą išmetamą ŠESD kiekį;
     (12)   siekiant užtikrinti išmetamo ŠESD kiekio duomenų palyginamumą ir nuoseklumą
            reikėtų parengti taisykles, kaip apskaičiuoti taršos ŠESD intensyvumo arba
            absoliučiojo išmetamo ŠESD kiekio pokyčius;
     (13)   norint pasiekti Paryžiaus susitarimo tikslus reikia, kad ir ES prisitaikymo prie klimato
            kaitos lyginamųjų indeksų, ir ES su Paryžiaus susitarimu suderintų lyginamųjų
            indeksų bazinio lygio pozicija daug ŠESD išskiriančio turto atžvilgiu procentiniu
            dydžiu mažėtų, palyginti su pagrindiniais lyginamaisiais indeksais arba pagrindinėmis
            investavimo galimybių aibėmis. Tačiau toks procentinis sumažėjimas turėtų būti
            didesnis ES su Paryžiaus susitarimu suderintų lyginamųjų indeksų atveju, nes jų
            užmojis yra savaime didesnis nei ES prisitaikymo prie klimato kaitos lyginamųjų
            indeksų;
     (14)   ES su Paryžiaus susitarimu suderintais lyginamaisiais indeksais neturėtų būti
            skatinamas investavimas į įmonių, kurios pažeidžia pasaulinius standartus, kaip antai
            Jungtinių Tautų pasaulinio susitarimo (UNGC) principus, finansines priemones. Todėl
            būtina nustatyti konkrečius neįtraukimo kriterijus, grindžiamus su klimatu susijusiais
            ar kitais aplinkosaugos, socialiniais ir valdymo (ASV) aspektais. ES prisitaikymo prie
            klimato kaitos lyginamieji indeksai turėtų atitikti tuos neįtraukimo kriterijus iki
            2022 m. gruodžio 31 d. pagal Reglamente (ES) 2016/1011 nustatytą tvarkaraštį;
     (15)   siekiant paskatinti teršiančių energijos šaltinių naudojimo mažinimą ir tinkamą
            perėjimą prie atsinaujinančiosios energijos šaltinių taip pat svarbu, kad įmonės, kurios

LT                                                  9                                                   LT
 ---pagebreak---             gauna daugiau nei nustatytą procentinę dalį pajamų iš anglių, naftos ar dujų, nebūtų
            įtraukiamos į ES su Paryžiaus susitarimu suderintus lyginamuosius indeksus.
            Nustatant tokius konkrečius neįtraukimo atvejus reikėtų atsižvelgti į tokių energijos
            šaltinių dalies pasauliniame pirminės energijos tiekimo šaltinių derinyje pasikeitimus
            2020–2050 m., kaip tikimasi pagal IPCC scenarijų. Visų pirma, remiantis IPCC
            specialiosios ataskaitos dėl visuotinio atšilimo 1,5 °C 2.6 lentele, tikimasi, kad 2020–
            2050 m. anglių naudojimas sumažės 57–99 proc., o naftos naudojimas – 9–93 proc., be
            to, dujų naudojimas, manoma, padidės 85 proc. arba sumažės 88 proc. Dujos gali būti
            naudojamos pereinant prie mažo anglies dioksido kiekio technologijų ekonomikos,
            visų pirma, kaip anglių pakaitalas, tad tuo galima paaiškinti didesnį numatomą raidos
            intervalą, nors tikėtinas vidutinis jų naudojimo sumažėjimas yra 40 proc. Dėl tos
            pačios priežasties reikia neįtraukti įmonių, kurios gauna daugiau nei nustatytą
            procentinę dalį pajamų iš elektros gamybos veiklos;
     (16)   siekiant užtikrinti ES prisitaikymo prie klimato kaitos lyginamųjų indeksų ir ES su
            Paryžiaus susitarimu suderintų lyginamųjų indeksų metodikos skaidrumą, derėtų
            nustatyti privalomo atskleidimo taisykles, taikytinas abiejų kategorijų lyginamųjų
            indeksų priklausomybės nuo iškastinio kuro mažinimo perspektyvos duomenims ir
            duomenų šaltiniams. Dėl tos pačios priežasties reikia nustatyti informacijos
            atskleidimo reikalavimus lyginamųjų indeksų administratoriams, naudojantiems
            išmetamo ŠESD kiekio duomenų įverčius, neatsižvelgiant į tai, ar juos pateikia išorės
            duomenų teikėjai, ar ne;
     (17)   siekiant paremti ES prisitaikymo prie klimato kaitos lyginamųjų indeksų ir ES su
            Paryžiaus susitarimu suderintų lyginamųjų indeksų metodikos suderinimą, reikia
            nustatyti duomenų šaltinių kokybės ir tikslumo taisykles,
     PRIĖMĖ ŠĮ REGLAMENTĄ:
                                              I SKYRIUS
                                             APIBRĖŽTYS

                                                  1 straipsnis
                                                  Apibrėžtys
     Šiame reglamente vartojamų terminų apibrėžtys:
     (a)     išmetamas šiltnamio efektą sukeliančių dujų (ŠESD) kiekis – išmetamas šiltnamio
             efektą sukeliančių dujų kiekis, kaip apibrėžta Europos Parlamento ir Tarybos
             reglamento (ES) 2018/8428 3 straipsnio 1 punkte;
     (b)     absoliutusis išmetamas šiltnamio efektą sukeliančių dujų (ŠESD) kiekis – CO2
             ekvivalento tonos, kaip apibrėžta Europos Parlamento ir Tarybos reglamento (ES)
             Nr. 517/20149 2 straipsnio 7 punkte;

     8
            2018 m. gegužės 30 d. Europos Parlamento ir Tarybos reglamentas (ES) 2018/842, kuriuo, prisidedant
            prie klimato politikos veiksmų, kad būtų vykdomi įsipareigojimai pagal Paryžiaus susitarimą,
            valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio
            efektą sukeliančių dujų metinį kiekį ir iš dalies keičiamas Reglamentas (ES) Nr. 525/2013 (OL L 156,
            2018 6 19, p. 26).
     9
            2014 m. balandžio 16 d. Europos Parlamento ir Tarybos reglamentas (ES) Nr. 517/2014 dėl fluorintų
            šiltnamio efektą sukeliančių dujų, kuriuo panaikinamas Reglamentas (EB) Nr. 842/2006 (OL L 150,
            2014 5 20, p. 195).

LT                                                      10                                                         LT
 ---pagebreak---      (c)       taršos šiltnamio efektą sukeliančiomis dujomis (ŠESD) intensyvumas – absoliutusis
               išmetamas ŠESD kiekis, padalytas iš milijonais eurų išreikštos įmonės vertės,
               įskaitant grynuosius pinigus;
     (d)       įmonės vertė, įskaitant grynuosius pinigus (ĮVGP) – paprastųjų akcijų rinkos
               kapitalizacijos, privilegijuotųjų akcijų rinkos kapitalizacijos ir visų skolų bei
               mažumos dalių balansinės vertės, neatskaičius nei grynųjų pinigų, nei pinigų
               ekvivalentų, suma finansinių metų pabaigoje;
     (e)       investavimo galimybių aibė – visos tam tikros turto klasės ar turto klasių grupės
               priemonės, į kurias galima investuoti;
     (f)       baziniai metai – pirmieji metai su lyginamuoju indeksu susijusioje metų sekoje.
                            II SKYRIUS
              LYGINAMŲJŲ INDEKSŲ METODIKOS RENGIMO
                     MINIMALIEJI STANDARTAI

                            1 SKIRSNIS
     BENDRI ES PRISITAIKYMO PRIE KLIMATO KAITOS LYGINAMŲJŲ
        INDEKSŲ IR ES SU PARYŽIAUS SUSITARIMU SUDERINTŲ
          LYGINAMŲJŲ INDEKSŲ MINIMALIEJI STANDARTAI

                                              2 straipsnis
                                  Atskaitos temperatūros scenarijus
     ES prisitaikymo prie klimato kaitos lyginamųjų indeksų administratoriai ir ES su Paryžiaus
     susitarimu suderintų lyginamųjų indeksų administratoriai, rengdami tų lyginamųjų indeksų
     sudarymo metodiką, kaip atskaitos temperatūros scenarijų naudoja 1,5 °C scenarijų, jo
     neviršijant ar viršijant nedaug, kaip nurodyta Tarpvyriausybinės klimato kaitos komisijos
     (IPCC) specialiojoje ataskaitoje dėl visuotinio atšilimo 1,5 °C.

                                             3 straipsnis
                              Nuosavo kapitalo paskirstymo apribojimas
     ES prisitaikymo prie klimato kaitos lyginamųjų indeksų ir ES su Paryžiaus susitarimu
     suderintų lyginamųjų indeksų, kurie yra susieti su nuosavybės vertybiniais popieriais, kuriais
     leidžiama prekiauti Sąjungos ar kitai jurisdikcijai priklausančioje viešojoje rinkoje, bendra
     pozicija Reglamento (EB) Nr. 1893/2006 I priedo A–H ir L sekcijose išvardytų sektorių
     atžvilgiu yra lygi bent pagrindinės investavimo galimybių aibės bendrai pozicijai tų sektorių
     atžvilgiu.

                                           4 straipsnis
           Taršos ŠESD intensyvumo ar absoliučiojo išmetamo ŠESD kiekio apskaičiavimas
     1.        ES prisitaikymo prie klimato kaitos lyginamųjų indeksų administratoriai ir ES su
               Paryžiaus susitarimu suderintų lyginamųjų indeksų administratoriai apskaičiuoja tų
               lyginamųjų indeksų taršos ŠESD intensyvumą arba, kai taikytina, absoliutųjį
               išmetamą ŠESD kiekį naudodami tą pačią valiutą visam pagrindiniam turtui.
     2.        ES prisitaikymo prie klimato kaitos lyginamųjų indeksų administratoriai ir ES su
               Paryžiaus susitarimu suderintų lyginamųjų indeksų administratoriai kasmet

LT                                                 11                                                 LT
 ---pagebreak---              perskaičiuoja tų lyginamųjų indeksų taršos ŠESD intensyvumą ir absoliutųjį
             išmetamą ŠESD kiekį.

                                         5 straipsnis
      Laipsniškas 3 lygio išmetamo ŠESD kiekio duomenų įtraukimas į lyginamųjų indeksų
                                          metodiką
     1.      3 lygio išmetamo ŠESD kiekio duomenys į ES prisitaikymo prie klimato kaitos
             lyginamųjų indeksų ar ES su Paryžiaus susitarimu suderintų lyginamųjų indeksų
             metodiką įtraukiami taip:
             (a)   nuo šio reglamento taikymo datos – bent energetikos ir kasybos sektorių,
                   nurodytų Reglamento (EB) Nr. 1893/2006 I priedo 05–09, 19 ir 20 skyriuose, 3
                   lygio išmetamo ŠESD kiekio duomenys;
             (b)   per dvejus metus nuo šio reglamento taikymo datos – bent transporto, statybos,
                   pastatų, medžiagų ir pramonės sektorių, nurodytų Reglamento (EB)
                   Nr. 1893/2006 I priedo 10–18, 21–33, 41, 42 ir 43, 49–53 ir 81 skyriuose, 3
                   lygio išmetamo ŠESD kiekio duomenys;
             (c)   per ketverius metus nuo šio reglamento taikymo datos – visų kitų Reglamento
                   (EB) Nr. 1893/2006 I priede išvardytų sektorių 3 lygio išmetamo ŠESD kiekio
                   duomenys.
     2.      Taikydami 1 dalies a punktą ES prisitaikymo prie klimato kaitos lyginamųjų indeksų
             administratoriai ir ES su Paryžiaus susitarimu suderintų lyginamųjų indeksų
             administratoriai nuo šio reglamento taikymo datos iki 2021 m. gruodžio 31 d. gali
             naudoti iškastinio kuro atsargas, jeigu įrodo, kad negali nei apskaičiuoti, nei įvertinti
             3 lygio išmetamo ŠESD kiekio duomenų.

                                       6 straipsnis
           Išmetamo ŠESD kiekio mažinimo tikslus nustatančios ir skelbiančios įmonės
     ES prisitaikymo prie klimato kaitos lyginamųjų indeksų administratoriai ir ES su Paryžiaus
     susitarimu suderintų lyginamųjų indeksų administratoriai tuose lyginamuosiuose indeksuose
     gali padidinti indekso sudedamųjų vertybinių popierių emitentų, nustatančių ir skelbiančių
     išmetamo ŠESD kiekio mažinimo tikslus, svorį, jeigu tenkinamos šios sąlygos:
     (a)     indekso sudedamųjų vertybinių popierių emitentai nuosekliai ir tiksliai skelbia savo
             1, 2 ir 3 lygių išmetamą ŠESD kiekį;
     (b)     indekso sudedamųjų vertybinių popierių emitentai mažino savo taršos ŠESD
             intensyvumą arba, kai taikytina, absoliutųjį išmetamą ŠESD kiekį, įskaitant 1, 2 ir 3
             lygių išmetamą ŠESD kiekį, vidutiniškai bent 7 proc. per metus bent trejus metus iš
             eilės.
     Taikant pirmą pastraipą, 3 lygio išmetamas ŠESD kiekis vertinamas atsižvelgiant į 5
     straipsnyje nustatytą laipsniško įgyvendinimo laikotarpį.

                                          7 straipsnis
             Priklausomybės nuo iškastinio kuro mažinimo perspektyvos nustatymas
     1.      Nustatomi šie ES prisitaikymo prie klimato kaitos lyginamųjų indeksų ir ES su
             Paryžiaus susitarimu suderintų lyginamųjų indeksų priklausomybės nuo iškastinio
             kuro mažinimo perspektyvos tikslai:

LT                                                 12                                                    LT
 ---pagebreak---           (a)   nuosavybės vertybinių popierių, kuriais leidžiama prekiauti Sąjungos ar kitai
                jurisdikcijai priklausančioje viešojoje rinkoje, atveju – taršos ŠESD
                intensyvumo sumažinimas vidutiniškai bent 7 proc. per metus;
          (b)   skolos vertybinių popierių, išskyrus išleistus valstybės skolos vertybinių
                popierių emitento, kai tų skolos vertybinių popierių emitentas turi nuosavybės
                vertybinių popierių, kuriais leidžiama prekiauti Sąjungos ar kitai jurisdikcijai
                priklausančioje viešojoje rinkoje, atveju – taršos ŠESD intensyvumo
                sumažinimas vidutiniškai bent 7 proc. per metus arba absoliučiojo išmetamo
                ŠESD kiekio sumažinimas vidutiniškai bent 7 proc. per metus;
          (c)   skolos vertybinių popierių, išskyrus išleistus valstybės skolos vertybinių
                popierių emitento, kai tų skolos vertybinių popierių emitentas neturi
                nuosavybės vertybinių popierių, kuriais leidžiama prekiauti Sąjungos ar kitai
                jurisdikcijai priklausančioje viešojoje rinkoje, atveju – absoliučiojo išmetamo
                ŠESD kiekio sumažinimas vidutiniškai bent 7 proc. per metus.
     2.   1 dalyje nurodyti tikslai yra apskaičiuojami geometriškai, t. y. n metų taršos ŠESD
          intensyvumo arba absoliučiojo išmetamo ŠESD kiekio sumažinimas vidutiniškai
          bent 7 proc. per metus apskaičiuojamas remiantis n–1 metų taršos ŠESD
          intensyvumu arba absoliučiuoju išmetamu ŠESD kiekiu geometrinės progresijos
          principu nuo bazinių metų.
     3.   Jeigu paskutiniais kalendoriniais metais vidutinė lyginamojo indekso sudedamųjų
          vertybinių popierių ĮVGP padidėjo ar sumažėjo, kiekvienos sudedamosios dalies
          ĮVGP koreguojama ją padalijant iš įmonės vertės infliacijos koregavimo koeficiento.
          Tas įmonės vertės infliacijos koregavimo koeficientas apskaičiuojamas padalijant
          vidutinę lyginamojo indekso sudedamųjų dalių ĮVGP kalendorinių metų pabaigoje iš
          vidutinės lyginamojo indekso sudedamųjų dalių ĮVGP ankstesnių kalendorinių metų
          pabaigoje.
     4.   Kiekvienais metais, kuriais nėra pasiekiami 1 dalyje nustatyti tikslai, ES prisitaikymo
          prie klimato kaitos lyginamųjų indeksų administratoriai ir ES su Paryžiaus susitarimu
          suderintų lyginamųjų indeksų administratoriai kompensuoja tuos nepasiektus tikslus
          atitinkamai padidindami kitų metų priklausomybės nuo iškastinio kuro mažinimo
          perspektyvos tikslus.
     5.   ES prisitaikymo prie klimato kaitos lyginamųjų indeksų administratoriai ir ES su
          Paryžiaus susitarimu suderintų lyginamųjų indeksų administratoriai nebegali taip
          ženklinti savo lyginamųjų indeksų, kai:.
          (a)   tam tikrais metais 1 dalyje nustatyti tikslai nėra pasiekti ir nėra kompensuojami
                kitais metais, arba
          (b)   1 dalyje nustatyti tikslai nepasiekiami tris kartus per 10 metų iš eilės laikotarpį.
          Lyginamųjų indeksų administratoriai gali vėl pripažinti lyginamąjį indeksą ES
          prisitaikymo prie klimato kaitos lyginamuoju indeksu ar ES su Paryžiaus susitarimu
          suderintu lyginamuoju indeksu, jeigu lyginamasis indeksas atitinka priklausomybės
          nuo iškastinio kuro mažinimo perspektyvos tikslą dvejus metus iš eilės po to
          ženklinimo praradimo, nebent tas lyginamasis indeksas būtų praradęs tą ženklinimą
          du kartus.

LT                                               13                                                    LT
 ---pagebreak---                                           8 straipsnis
              Taršos ŠESD intensyvumo ir absoliučiojo išmetamo ŠESD kiekio pokytis
     1.        Taršos ŠESD intensyvumo ar absoliučiojo išmetamo ŠESD kiekio pokytis
               apskaičiuojamas kaip procentinis pokytis tarp visų ES prisitaikymo prie klimato
               kaitos lyginamojo indekso ar ES su Paryžiaus susitarimu suderinto lyginamojo
               indekso sudedamųjų dalių taršos ŠESD intensyvumo ar absoliučiojo išmetamo ŠESD
               kiekio svertinio vidurkio n metų pabaigoje ir visų lyginamųjų indeksų sudedamųjų
               dalių taršos ŠESD intensyvumo ar absoliučiojo išmetamo ŠESD kiekio svertinio
               vidurkio n–1 metų pabaigoje.
     2.        Visais atvejais, kai taršos ŠESD intensyvumo ar absoliučiojo išmetamo ŠESD kiekio
               apskaičiavimo metodika iš esmės pasikeičia, lyginamųjų indeksų administratoriai
               naudoja naujus bazinius metus.
               Taikant pirmą pastraipą, nauji baziniai metai – metai, kuriais remiantis
               apskaičiuojama 7 straipsnyje nurodyta priklausomybės nuo iškastinio kuro mažinimo
               perspektyva.
               Nauji baziniai metai pasirenkami nedarant poveikio 7 straipsnio 5 dalies taisyklėms.
                                 2 SKIRSNIS
             ES PRISITAIKYMO PRIE KLIMATO KAITOS LYGINAMŲJŲ
                      INDEKSŲ MINIMALIEJI STANDARTAI

                                           9 straipsnis
      ES prisitaikymo prie klimato kaitos lyginamųjų indeksų taršos ŠESD intensyvumo ar
                  absoliučiojo išmetamo ŠESD kiekio bazinio lygio sumažinimas
     ES prisitaikymo prie klimato kaitos lyginamųjų indeksų taršos ŠESD intensyvumas ar, kai
     taikytina, absoliutusis išmetamas ŠESD kiekis, įskaitant 1, 2 ir 3 lygių išmetamą ŠESD kiekį,
     yra bent 30 proc. mažesnis nei investavimo galimybių aibės taršos ŠESD intensyvumas ar
     absoliutusis išmetamas ŠESD kiekis.
     Taikant pirmą pastraipą, 3 lygio išmetamas ŠESD kiekis vertinamas atsižvelgiant į 5
     straipsnyje nustatytą laipsniško įgyvendinimo laikotarpį.

                                            10 straipsnis
          Įmonių neįtraukimas į ES prisitaikymo prie klimato kaitos lyginamuosius indeksus
     1.        ES prisitaikymo prie klimato kaitos lyginamųjų indeksų administratoriai savo
               metodikoje atskleidžia, ar ir kaip jie neįtraukia tam tikrų įmonių.
     2.        ES prisitaikymo prie klimato kaitos lyginamųjų indeksų administratoriai įgyvendina
               12 straipsnio 1 dalies a, b ir c punktų ir 12 straipsnio 2 dalies reikalavimus iki
               2022 m. gruodžio 31 d.

LT                                                  14                                                LT
 ---pagebreak---                                3 SKIRSNIS
          ES SU PARYŽIAUS SUSITARIMU SUDERINTŲ LYGINAMŲJŲ
                   INDEKSŲ MINIMALIEJI STANDARTAI

                                         11 straipsnis
     ES su Paryžiaus susitarimu suderintų lyginamųjų indeksų taršos ŠESD intensyvumo ar
                 absoliučiojo išmetamo ŠESD kiekio bazinio lygio sumažinimas
     ES su Paryžiaus susitarimu suderintų lyginamųjų indeksų taršos ŠESD intensyvumas ar, kai
     taikytina, absoliutusis išmetamas ŠESD kiekis, įskaitant 1, 2 ir 3 lygių išmetamą ŠESD kiekį,
     yra bent 50 proc. mažesnis nei investavimo galimybių aibės taršos ŠESD intensyvumas ar
     absoliutusis išmetamas ŠESD kiekis.
     Taikant pirmą pastraipą, 3 lygio išmetamas ŠESD kiekis vertinamas atsižvelgiant į 5
     straipsnyje nustatytą laipsniško įgyvendinimo laikotarpį.

                                         12 straipsnis
      Įmonių neįtraukimas į ES su Paryžiaus susitarimu suderintus lyginamuosius indeksus
     1.      ES su Paryžiaus susitarimu suderintų lyginamųjų indeksų administratoriai į šiuos
             lyginamuosius indeksus neįtraukia visų šių įmonių:
             (a)   įmonių, dalyvaujančių bet kokioje su prieštaringais ginklais susijusioje
                   veikloje;
             (b)   įmonių, dalyvaujančių auginant ir gaminant tabaką;
             (c)   įmonių, kurios, kaip nustatė lyginamųjų indeksų administratoriai, pažeidžia
                   Jungtinių Tautų pasaulinio susitarimo (UNGC) principus arba Ekonominio
                   bendradarbiavimo ir plėtros organizacijos (EBPO) rekomendacijas
                   daugiašalėms įmonėms;
             (d)   įmonių, gaunančių 1 proc. ar daugiau pajamų iš akmens anglių ir lignito
                   žvalgymo, kasybos, gavybos, paskirstymo ar perdirbimo;
             (e)   įmonių, gaunančių 10 proc. ar daugiau pajamų iš skystojo kuro žvalgymo,
                   gavybos, paskirstymo ar perdirbimo;
             (f)   įmonių, gaunančių 50 proc. ar daugiau pajamų iš dujinio kuro žvalgymo,
                   gavybos, gamybos ar paskirstymo;
             (g)   įmonių, gaunančių 50 proc. ar daugiau pajamų iš elektros gamybos esant
                   didesniam nei 100 g CO2 ekv./kWh taršos ŠESD intensyvumui.
             Taikant a punktą, prieštaringi ginklai – prieštaringi ginklai, nurodyti tarptautinėse
             sutartyse ir konvencijose, Jungtinių Tautų principuose ir, kai taikytina, nacionalinės
             teisės aktuose.
     2.      ES su Paryžiaus susitarimu suderintų lyginamųjų indeksų administratoriai į tuos
             indeksus neįtraukia visų įmonių, kurios, kaip nustatė ar apskaičiavo administratoriai
             ar išorės duomenų teikėjai, iš esmės trukdė siekti vieno ar daugiau aplinkosaugos

LT                                                15                                                  LT
 ---pagebreak---            tikslų, nurodytų Europos Parlamento ir Tarybos reglamento (ES) 2020/85210 9
           straipsnyje, laikantis šio reglamento 13 straipsnio 2 dalyje nustatytų įverčių taisyklių.
     3.    ES su Paryžiaus susitarimu suderintų lyginamųjų indeksų administratoriai savo
           lyginamųjų indeksų metodikoje atskleidžia visus naudojamus papildomus
           neįtraukimo kriterijus, grindžiamus su klimatu susijusiais ar kitais aplinkosaugos,
           socialiniais ir valdymo (ASV) aspektais.
                                  III SKYRIUS
                           SKAIDRUMAS IR TIKSLUMAS

                                             13 straipsnis
                                   Įverčių skaidrumo reikalavimai
     1.    Be Reglamento (ES) 2016/1011 III priede nustatytų reikalavimų, ES prisitaikymo
           prie klimato kaitos lyginamųjų indeksų administratoriai ir ES su Paryžiaus susitarimu
           suderintų lyginamųjų indeksų administratoriai laikosi šių reikalavimų:
           (a)    ES prisitaikymo prie klimato kaitos lyginamųjų indeksų administratoriai ir ES
                  su Paryžiaus susitarimu suderintų lyginamųjų indeksų administratoriai,
                  naudojantys įverčius, kurie nėra grindžiami išorės duomenų teikėjo pateiktais
                  duomenimis, oficialiai parengia, dokumentuoja ir viešai paskelbia metodiką,
                  kuria tokie įverčiai yra grindžiami, įskaitant:
                  i)     metodą, kurį taikydami jie apskaičiavo išmetamą ŠESD kiekį, ir
                         pagrindines prielaidas bei atsargumo principus, kuriais tie įverčiai yra
                         grindžiami;
                  ii)    trūkstamo, nedeklaruoto arba nepakankamai deklaruoto išmetamo ŠESD
                         kiekio vertinimo tiriamąją metodiką;
                  iii)   išorės duomenų rinkinius, naudojamus vertinant trūkstamą, nedeklaruotą
                         arba nepakankamai deklaruotą išmetamą ŠESD kiekį;
           (b)    ES prisitaikymo prie klimato kaitos lyginamųjų indeksų administratoriai ir ES
                  su Paryžiaus susitarimu suderintų lyginamųjų indeksų administratoriai,
                  naudojantys įverčius, kurie yra grindžiami išorės duomenų teikėjo pateiktais
                  duomenimis, oficialiai parengia, dokumentuoja ir viešai paskelbia šią
                  informaciją:
                  i)     duomenų teikėjo pavadinimą ir kontaktinius duomenis;
                  ii)    naudojamą metodiką ir pagrindines prielaidas bei atsargumo principus,
                         jeigu yra;
                  iii)   saitą į duomenų teikėjo interneto svetainę ir atitinkamą naudojamą
                         metodiką, jeigu yra.
     2.    12 straipsnio 2 dalies tikslais ES su Paryžiaus susitarimu suderintų lyginamųjų
           indeksų administratoriai laikosi šių reikalavimų:
           (a)    ES su Paryžiaus susitarimu suderintų lyginamųjų indeksų administratoriai,
                  naudojantys įverčius, kurie nėra grindžiami išorės duomenų teikėjo pateiktais

     10
          2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam
          investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198,
          2020 6 22, p. 13).

LT                                                   16                                                         LT
 ---pagebreak---                     duomenimis, oficialiai parengia, dokumentuoja ir viešai paskelbia metodiką,
                    kuria tokie įverčiai yra grindžiami, įskaitant:
                    i)     naudojamą metodą ir tiriamąją metodiką ir pagrindines prielaidas bei
                           atsargumo principus, kuriais tie įverčiai yra grindžiami;
                    ii)    apskaičiuojant įverčius naudojamus išorės duomenų rinkinius;
             (b)    ES su Paryžiaus susitarimu suderintų lyginamųjų indeksų administratoriai,
                    naudojantys įverčius, kurie yra grindžiami išorės duomenų teikėjo pateiktais
                    duomenimis, oficialiai parengia, dokumentuoja ir viešai paskelbia šią
                    informaciją:
                    i)     duomenų teikėjo pavadinimą ir kontaktinius duomenis;
                    ii)    naudojamą metodiką ir pagrindines prielaidas bei atsargumo principus,
                           jeigu yra;
                    iii)   saitą į duomenų teikėjo interneto svetainę ir atitinkamą naudojamą
                           metodiką, jeigu yra.

                                          14 straipsnis
             Priklausomybės nuo iškastinio kuro mažinimo perspektyvos atskleidimas
     ES prisitaikymo prie klimato kaitos lyginamųjų indeksų administratoriai ir ES su Paryžiaus
     susitarimu suderintų lyginamųjų indeksų administratoriai oficialiai parengia, dokumentuoja ir
     viešai paskelbia tų lyginamųjų indeksų priklausomybės nuo iškastinio kuro mažinimo
     perspektyvas, bazinius metus, remiantis kuriais nustatomos tos priklausomybės nuo iškastinio
     kuro mažinimo perspektyvos, ir, jeigu priklausomybės nuo iškastinio kuro mažinimo
     perspektyvoje nustatyti tikslai nėra pasiekti, tokio nukrypimo priežastis ir veiksmus, kurių jie
     imsis, kad 7 straipsnio 4 dalyje nurodytas pakoreguotas tikslas būtų pasiektas.

                                              15 straipsnis
                                        Duomenų šaltinių tikslumas
     1.      ES prisitaikymo prie klimato kaitos lyginamųjų indeksų administratoriai ir ES su
             Paryžiaus susitarimu suderintų lyginamųjų indeksų administratoriai užtikrina, kad 1,
             2 ir 3 lygių išmetamo ŠESD kiekio duomenys būtų tikslūs ir atitiktų pasaulinius ar
             Europos standartus, kaip antai produkto aplinkosauginio pėdsako (PAP) metodą,
             organizacijos aplinkosauginio pėdsako (OAP) metodą11, Įmonių vertės grandinės (3
             lygis) apskaitos ir ataskaitų teikimo standartą12, EN ISO 14064 arba EN ISO 14069.
     2.      Taikant 1 dalį, ES prisitaikymo prie klimato kaitos lyginamųjų indeksų
             administratoriai ir ES su Paryžiaus susitarimu suderintų lyginamųjų indeksų
             administratoriai savo metodikoje atskleidžia taikomą standartą.
     3.      ES prisitaikymo prie klimato kaitos lyginamųjų indeksų administratoriai ir ES su
             Paryžiaus susitarimu suderintų lyginamųjų indeksų administratoriai užtikrina
             išmetamo ŠESD kiekio duomenų palyginamumą ir kokybę.

     11
            2013 m. balandžio 9 d. Komisijos rekomendacija 2013/179/ES dėl produktų ir organizacijų gyvavimo
            ciklo aplinkosauginio veiksmingumo matavimo ir pranešimo apie jį bendrų metodų taikymo (OL L 124,
            2013 5 4, p. 1).
     12
            Vertės grandinės (3 lygis) apskaitos ir ataskaitų teikimo standartas (2011 m. rugsėjo mėn.), kuriuo
            papildomas ŠESD protokolo įmonių apskaitos ir ataskaitų teikimo standartas.

LT                                                     17                                                         LT
 ---pagebreak---                                    IV SKYRIUS
                            BAIGIAMOSIOS NUOSTATOS

                                              16 straipsnis
                                       Įsigaliojimas ir taikymas
     Šis reglamentas įsigalioja dvidešimtą dieną po jo paskelbimo Europos Sąjungos oficialiajame
     leidinyje.

     Šis reglamentas privalomas visas ir tiesiogiai taikomas visose valstybėse narėse.
     Priimta Briuselyje 2020 07 17

                                                 Komisijos vardu
                                                 Pirmininkė
                                                 Ursula VON DER LEYEN

LT                                                 18                                              LT